runetrust/blame-folketinget-dk huggingface dataset:
Joachim Hoffmann-Petersen (KF), 2026-02-25:
Det ville være en meget problematisk situation.
Der tror jeg lige så godt vi kan være ærlige.
Leila Stockmarr (EL), 2026-02-25:
Jeg vil egentlig gerne bare gentage mit spørgsmål, som jeg har stillet til andre ordførere: Har ordføreren læst den plan, som ministeren refererer til i Ekstra Bladet i dag, altså både en valgkortsplan og en nødplan, som har ligget åbent fra sidste år?
Har ordføreren læst den, og såfremt ordføreren har læst den, hvad tager ordføreren så med som det vigtigste, der gør, at ordføreren tænker, at det er en rigtig god plan, der gør, at der nok ikke skal komme problemer?
Christina Olumeko (ALT), 2026-02-25:
Tak til ordføreren for talen.
Jeg vil bare spørge sådan lidt mere overordnet ind til, om ordføreren og Liberal Alliance i det hele taget synes, at valgkort er essentielle for vores demokrati, i hvert fald i forhold til valgdeltagelsen og det at blive mindet om, at der er folketingsvalg.
Jens Meilvang (LA), 2026-02-25:
Ja, det gør jeg faktisk, og det sagde jeg egentlig også i talen.
Jeg synes egentlig, det var meget fair at have indkaldt til det her, for det er vigtigt, at man får valgkortene.
Jeg tror dog, at det måske bliver et af de sidste folketingsvalg, hvor man så bruger den her form for påmindelse, for teknologien er jo allerede til at kunne gøre det på andre måder.
Men sådan som det ser ud nu, hvor det er bestemt, at man skal have et valgkort, så skal de selvfølgelig ud.
Og ja, jeg synes også, det er en god måde at blive påmindet om, at der er et folketingsvalg.
Peter Have (M), 2026-02-25:
Mange tak, formand.
Tak til forespørgerne.
Med dagens forespørgselsdebat rejses der et væsentligt spørgsmål om levering af valgkort.
Som udfald af den debat bør én ting stå helt klart: Selvfølgelig skal alle vælgere have deres valgkort rettidigt.
Det giver den enkelte borger ro i maven, at man i god tid kan vide sig sikker på, at man kan gå ned i den lokale hal og sætte sit kryds ved den kandidat, man ønsker.
I Moderaterne er vi fortrøstningsfulde ved, at danskerne får deres valgkort i tide.
Opgaverne med sortering, klargøring og levering af valgkort er fordelt, og dao har testet deres planer.
Derudover har Transportministeriet et nødberedskab, som kan sikre udbringning af post i ekstraordinære tilfælde, men med store virksomheder i Danmark mener jeg at vi er i trygge hænder og at flere kan byde ind på opgaven, hvis det bliver nødvendigt.
I sidste ende er det også muligt, som det tidligere er blevet nævnt, at man kan stemme, hvis man kommer ned uden valgkort og har sit id-kort med.
Selv om det selvfølgelig er min klare forventning, at alle har modtaget deres valgkort i tide, giver dette en tryghed – en tryghed ved, at hvis der skulle ske en fejl, kan man stadig væk gøre sin demokratiske stemme gældende og sætte sit kryds ved det kommende valg.
Tak for ordet.
Leila Stockmarr (EL), 2026-02-25:
Har ordføreren set den valgkortplan og nødplan, der, som ministeren siger, er omtalt i Ekstra Bladet i dag?
Har ordføreren set den, og kan ordføreren, såfremt ordføreren har set den, udfolde for os andre, der ikke har set den, præcis hvad den plan indbefatter, ud over hvad der har stået i L 57?
Peter Have (M), 2026-02-25:
Det, jeg har bidt mærke i, er, at transportministeren siger, at det her vil blive monitoreret dag for dag, og der har jeg en forventning om, at det kommer til at ske allerede fra dag et, at man undersøger det og spørger: Hvor langt er I nået nu?
Og på dag to osv. spørger man: Hvor langt er I nået nu?
Det betrygger mig nok i, at vi kommer til at få de her valgkort ud.
Så spørger ordføreren helt konkret, om jeg har set planen.
Der er nogle andre ting, som ministeren allerede har været inde på, som også kommer til at fungere.
Derfor er jeg betrygget i, at vores valgkort kommer ud til tiden, og at vi kommer til at få afviklet et valg, sådan som vi er vant til det.
Leila Stockmarr (EL), 2026-02-25:
Jeg vil tillade mig at spørge lidt direkte: Er det ikke lidt mærkeligt, at der ikke er nogen af partierne eller os ordførere herinde, der har set den plan, der bliver refereret til?
Så det, man må tage med i dag, er, at også fra ordførerne, der er med på den vedtagelsestekst fra regeringen, inklusive selvfølgelig regeringspartierne, er argumentet for, at man bakker op om den plan, at man stoler på, at ministeren har styr på det.
Oplever ordføreren ikke, at det ville være hensigtsmæssigt, at vi alle sammen havde set og læst den plan også forud for debatten i dag?
Peter Have (M), 2026-02-25:
Det kan man godt argumentere for.
Jeg synes, at de ting, som ministeren har sagt, er betryggende nok for Moderaterne.
Vi er sikre på, at når ministeren siger, at han vil monitorere det her dag for dag, så vil han gøre det.
Jeg er sikker på, at hvis der sker nogle uhensigtsmæssigheder, så kan man som minister gå ind og sige: Så pålægger vi det her firma at overtage den distribution, der skal til.
Jeg har ikke den samme uro i maven, som forespørgerne har.
Altså, vi er helt trygge ved, at det her valg kommer til at køre, præcis som det er blevet planlagt.
Joachim Hoffmann-Petersen (KF), 2026-02-25:
I de gode, gamle dage var sommeraftenerne længere, solen skinnede mere, der var sne om vinteren, og posten blev leveret til tiden af et postbud, man kendte, og som havde en pæn, rød uniform på.
Det var så ikke lige den virkelighed, vi havde her før den 1. januar.
Der var det PostNord, der delte ud.
Der var også problemer.
Nu er det så dao; der er også problemer.
Jeg har nu ret stor tiltro til, at de godt kan håndtere det her.
På den anden side set
vil jeg også sige, at jeg gerne ville se, at dao havde en stigende formkurve fra uge til uge, fra måned til måned.
Vi har jo, bl.a. med biologiske prøver, set en hel del problemer.
Jeg er sådan set
mere bekymret for daos evne til at dele afføringsprøver ud, end jeg er for deres evne til at dele valgkort ud.
Og jeg er egentlig også betrygget ved, at det beredskab, der ligger i postloven, kan blive udfoldet, om nødvendigt af ministeriet, så de her valgkort kan blive delt ud i tide.
Men nøgternt set
kunne man da godt have en lille fordom om, at daos direktør måske håber på en lang valgkamp.
Men det er så en mindre ting.
Nick Zimmermann (DF), 2026-02-25:
Tusind tak for det, og tusind tak til både Enhedslisten og Alternativet for at indkalde her.
Jeg synes, at det her er et hamrende vigtigt emne.
Det handler jo sådan set om vores post, der selvfølgelig helt uden tvivl skal nå frem, og det må være sådan, at samtlige danskere kan være fuldstændig trygge ved, at posten selvfølgelig kommer frem til tiden med de valgkort, som nu engang skal bruges.
Og så er det selvfølgelig rigtigt, som der bliver nævnt heroppefra, at man jo godt kan stemme alene med et sygesikringsbevis eller et pas, eller hvad det er, men der er stadig væk en værdi for rigtig mange borgere i, at der ligesom kommer et valgkort, og så går valget i gang.
Det skal alle danskere altså kunne forvente.
Så er det selvfølgelig rigtig dejligt at høre, at der ligger en plan i forhold til at få bragt breve rundt, hvis der skulle opstå en eller anden situation.
Men der må jeg selvfølgelig også virkelig appellere til ministeren om, at det er en plan, som man sørger for, at samtlige ordførere får at se, og meget gerne så hurtigt som overhovedet muligt.
Vi må kunne forvente som ordførere, at hvis der ligger en plan, så får vi den selvfølgelig at se – både i forhold til hvornår man har tænkt sig at aktivere den her plan, hvordan den skal aktiveres, og hvor lang tid der går, fra man aktiverer den, til en anden virksomhed, som vel så må være GLS eller Bring, eller hvem det er, kan overtage.
Jeg synes, vi må kunne forvente som ordførere lige at blive taget med i ed på den aftale, som så åbenbart foreligger, men som ingen her i salen i dag i hvert fald kan nikke ja til at have set.
Det skal være ordene.
Leila Stockmarr (EL), 2026-02-25:
Nu var ordføreren også selv inde på det, men jeg bemærkede også, at ordføreren er med på regeringens vedtagelsestekst.
Mener ordføreren, at det er tilfredsstillende, at vi står til den her debat i dag, og hele vejen rundt er der ingen af ordførerne, der har, i hvert fald ikke umiddelbart, modtaget den plan, der bliver refereret til fra ministerens side i Ekstra Bladet i dag?
Christina Olumeko (ALT), 2026-02-25:
Tak til ordføreren for et godt spørgsmål.
Jeg er faktisk ærgerlig over, at jeg, i modsætning til hvad jeg normalt plejer at gøre, skal være konkret med en navngiven virksomhed.
Det bryder jeg mig faktisk ikke om som folketingsmedlem – heller ikke med navngivne borgere eller andre aktører.
Men det bliver man jo nødt til at gøre lige i denne situation, fordi det er meget specifikt én virksomhed, der arbejder med det.
Men når det så er sagt, sætter jeg faktisk pris på den ærlighed, som dao har udvist.
Jeg er enig med ordføreren i, at der ingen tvivl er om, at de tager det her meget alvorligt, altså de udfordringer, der har været.
Jeg synes også som folketingsmedlem, det er rart, at direktøren selv siger, at der altid kan ske fejl i systemet og man derfor ikke kan garantere, at valgkortene leveres, for det betyder, at vi som Folketing har noget at reagere på.
Så jeg værdsætter ærligheden, men det er ikke nødvendigvis betryggende.
Peter Have (M), 2026-02-25:
Det fører mig hen til, at de fejl, der så har været, når de har været ude at være ærlige om det, jo altså eksempelvis har haft at gøre med en medarbejder, som er blevet fyret, og som har været lidt irriteret over det.
Så har han smidt nogle breve væk.
Eller det har været et helt bur af post, som er blevet sat et forkert sted hen af en medarbejder, og så har man ikke været opmærksom på det.
Altså, alt det her munder jo i, at noget af den her ærlighed er der.
Når så direktøren siger, at han ikke kan garantere hundrede procent for den her uddeling, er det jo, fordi der kan ske alle mulige former for ting og sager, som er ude af hans hænder.
Christina Olumeko (ALT), 2026-02-25:
Ja, lige præcis.
Når dao siger, at der altid kan ske nogle fejl i deres systemer her op mod første gang, når de skal levere valgkort, så tænker jeg da bare, at det er en anledning til, at Folketinget og regeringen tager ansvaret på sig og sørger for, at der er en nødplan, og at vi får den nødplan at se.
Det er jo sådan set, som jeg ser det, dao, der siger: Vi kan ikke være helt sikre.
Det er ikke godt nok for mig, og det burde ikke være godt nok for Folketinget.
Leila Stockmarr (EL), 2026-02-25:
Tak til ordføreren.
Jeg kan forstå, at ordføreren heller ikke har læst den omtalte nødplan, som vi har talt om i dag.
Men ordføreren har jo også selv stillet et skriftligt spørgsmål, S 555, og har netop fået svar på, om ministeren kan garantere, at dao kan uddele valgkort rettidigt.
Der får ordføreren den 12. februar i år et svar, hvor ministeren skriver, at Indenrigs- og Sundhedsministeriet har oplyst, at KOMBIT har indgået en aftale med dao om omfordeling af valgkort på vegne af kommunerne efter den 1. januar.
Og så er der også reference til noget koordination med KL.
Mads Olsen (SF), 2026-02-25:
Jeg vil sige, at det svar, jeg fik, da godt nok var en dårlig fødselsdagsgave fra ministeren.
Jeg synes ikke, at jeg på baggrund af det svar blev særlig betrygget i, at der var en plan.
Det burde ellers være rimelig simpelt at sige, at der kommer en oplysningskampagne, og at der bliver brugt massive beløb på facebookkampagner målrettet yderområderne, de unge og måske også de ældre osv.
Jeg følte mig ikke betrygget.
Leila Stockmarr (EL), 2026-02-25:
Tak for det.
På den baggrund og med det svar, ordføreren får, som præcis adresserer det, vi taler om i dag, mener ordføreren så ikke, at såfremt der ligger den plan, altså en konkret plan for valgkort, som transportministeren i dag har talt om til Ekstra Bladet, så burde den have været omtalt mere specifikt i det svar fra transportministeren, ordføreren fik på netop samme spørgsmål den 12. februar?
Mads Olsen (SF), 2026-02-25:
Jo, for hvis ministeriet havde sagt, der var en nødplan, så havde jeg spurgt: Hvad ligger der i den?
Det er jo vores opgave som folketingsmedlemmer at kontrollere regeringen, og det er svært at kontrollere regeringen i forhold til dens nødplaner, når den ikke oplyser os om, at der er en nødplan.
Det gør jo unægtelig arbejdet lidt sværere som folketingsmedlem, og det synes jeg bare er ærgerligt, for det kommer til at føre til dårligere politik, der bliver produceret herindefra.
Peter Have (M), 2026-02-25:
Tak for det.
Jeg vil bare lige høre: Dao har jo overtaget et område, som er ret komplekst.
Det er et ret stort område.
Jeg synes jo i virkeligheden, at dao faktisk har gjort en ret god indsats for at komme i mål med det.
Det, som jeg så oplever, er, at når der så sker nogle fejl, er dao meget ærlige og går åbent ud med det.
Direktøren går ud og fortæller om de her fejl, der er sket, og lægger dem helt åbent frem.
Så det betrygger mig i, at den her virksomhed er en ærlig virksomhed, som gør alt, hvad de kan, for at bringe posten ud.
Er det ikke noget, ordføreren tager med ind i overvejelsen om, hvorvidt dao kan løfte den her opgave eller ej?
Christina Olumeko (ALT), 2026-02-25:
For selv om man kan stemme uden et valgkort, er pointen jo, at valgkort er en påmindelse om, at vi har valg.
Vi ved også, at der kan være nogle sociale forskelle, hvad angår om man har et id, og om man synes, det er besværligt at finde frem.
Lande, hvor man skal stemme med id, har typisk udfordringer med valgdeltagelsen.
Vi ved også, at valgstederne ikke nødvendigvis er gearet til at skulle håndtere, at mange borgere kommer ned med et id og dermed skal have et erstatningsvalgkort.
Så der er rigtig mange gode grunde til, at fysiske valgkort skal frem rettidigt til alle borgere.
Nick Zimmermann (DF), 2026-02-25:
Nej, det er ikke godt nok.
Den plan, der ligger, skal vi selvfølgelig se, og så hurtigt som muligt.
Det må vi alle sammen kunne forvente.
Og jeg forventer i hvert fald, at kort tid efter at vi har haft den her debat i dag, er det en, som bliver sendt rundt til samtlige transportordførere.
Det må jeg bare sige; det synes jeg, vi skal forvente – og jo også med de spørgsmål, der har været i dag, også det spørgsmål, jeg selv stiller her, netop i forhold til hvornår sådan en plan skal aktiveres, hvordan den skal aktiveres, og hvad det er for nogle virksomheder, man forestiller sig kan levere det her.
Leila Stockmarr (EL), 2026-02-25:
Tak for det svar.
Mener ordføreren, at det er sandsynligt, at ministeren har tid til at følge den plan dag for dag, når vi alle sammen, alle folkevalgte, har travlt, også med at føre valgkamp ved siden af?
Nick Zimmermann (DF), 2026-02-25:
Det er klart, at vi må kunne forvente at se den plan hurtigst muligt i forhold til det.
Jeg synes, det er problematisk, hvis ikke vi kommer til at se den plan, der så åbenbart foreligger – og gerne hurtigst muligt.
Så det har jeg i hvert fald en forventning om.
Og medmindre at vi mod al forventning ikke får den plan at se, synes jeg, det må være forventningen lige nu, at den kommer hurtigst muligt.
Christina Olumeko (ALT), 2026-02-25:
Jeg synes, det er tydeligt at se på debatten, at vi alle sammen tager brevomdelingen i Danmark meget alvorligt – og i hvert fald de fleste af os tager også omdelingen af valgkort meget alvorligt.
Det er jo, fordi valgkortet er med til at sikre, at folk stemmer til folketingsvalget, og det er vigtigt for vores demokrati.
For Alternativet er det helt afgørende, at der er tryghed om det kommende folketingsvalg.
Det er der kun, hvis vi kan være sikre på, at borgerne modtager deres valgkort rettidigt, og hvis kommunerne kan stole på, at logistikken holder.
Jeg synes ærlig talt, det er lidt utrygt, at dao selv udtaler, at der ikke nødvendigvis er en garanti for, at valgkortene bliver leveret, fordi der, som direktøren selv udtaler, altid kan ske fejl undervejs i deres systemer.
Lige præcis fejl har vi de seneste uger set med postleveringen i Danmark fra dao.
Alene i januar har dao modtaget 15.000 henvendelser om breve, der ikke er nået frem til tiden.
Over 50 breve er fundet i en privat skraldespand osv. osv.
Hvad gør vi, hvis nogle borgere ikke modtager et valgkort?
Kan alle valgsteder håndtere det, hvis borgerne skal have udprintet erstatningsvalgkort osv.?
Det er jo ting, som Folketinget skal være sikre på at der er styr på, og det er spørgsmål, som ministeren skal kunne svare på.
Det er jo her, problemet ligger, for det gør ministeren ikke.
Indenrigsudvalget, som jeg sidder i, har tidligere bedt ministeren om at fortælle, hvad ministeren vil gøre for at sikre, at alle valgkort leveres rettidigt.
Det fik Indenrigsudvalget og dermed Folketinget ikke svar på.
Nu må vi så tage spørgsmålet op ved en hasteforespørgsel.
Heller ikke i dag fik vi svar på, hvad ministerens nødplan egentlig er.
Ministeren siger, at der er en plan for, hvordan man i løbet af valgkampen vil følge leveringen af valgkort og agere derefter.
I stedet for refererer ministeren til et lovforslag – L 57 fra december sidste år – og så vidt jeg kan forstå på ministeren, er det altså her, den såkaldte plan ligger.
Men det er jo ikke rigtigt.
Der er intet nyt i L 57.
Den implementerer bare det, vi blev enige om i postaftalen, nemlig at ministeren kan udpege en virksomhed til at uddele post i ekstraordinære situationer mod kompensation.
Så lad mig gentage: Der er intet nyt i L 57.
Hvor er planen?
Hvad gør man, hvis en betydelig del af valgkortene ikke når frem?
Hvor mange dage skal der gå, før man vurderer, om dao kan håndtere leveringen af valgkort?
Hvordan skal valgstederne håndtere at printe erstatningsvalgkort, hvis det bliver nødvendigt?
Hvis det bliver nødvendigt at udpege en anden virksomhed, kan en anden virksomhed så overhovedet med ekstremt kort varsel overtage levering af valgkort, så de leveres rettidigt?
Det er nogle af de spørgsmål, som jeg synes Folketinget og offentligheden skal have svar på.
Jeg håber, at ministeren kommer til at svare tydeligere i sin sidste afsluttende bemærkning i dag, og ellers kommer vi til at stille endnu et skriftligt spørgsmål.
Tak for ordet.
Leila Stockmarr (EL), 2026-02-25:
Tak til ordføreren, også for at dele sine bekymringer på baggrund af debatten her.
Jeg kunne godt tænke mig at spørge, om Alternativet og ordføreren er betrygget ved, at sagens alvor også ligesom er gjort helt klar over for ministeren med alle de historier, der er kommet frem om dao, når ministeren stadig kan stå og sige, at de undersøgelser, der er blevet lavet, viser, at dao leverer bedre end PostNord, når vi ved, at de undersøgelser, ministeren udtaler sig på baggrund af, er blevet lavet, før dao overtog ansvaret i januar.
Christina Olumeko (ALT), 2026-02-25:
Jeg synes ikke, at ministerens tryghedsfølelse er særlig velbegrundet.
Vi må konstatere, at dao har haft nogle meget, meget store udfordringer med postleveringen, og antallet af henvendelser, som dao har modtaget, er, så vidt jeg kan forstå, højere end det, PostNord har modtaget bare på et enkelt år, hvis man foretager en sammenligning.
Jeg er sikker på, at dao gør, hvad de kan, for at løse udfordringen, men det ændrer bare ikke på, at Folketinget og ikke mindst ministeren skal stå på mål for, at man modtager valgkortet til vores folketingsvalg i Danmark rettidigt.
Det er simpelt hen en grundlæggende tillid, der er på spil her, og der ærgrer det mig rigtig meget, at vi ikke er blevet klogere i dag; vi ved sådan set ikke, om den her såkaldte plan findes, og om vi kan få den at se, og det er stærkt kritisabelt.
Leila Stockmarr (EL), 2026-02-25:
Tak for det.
Mener ordføreren som andre ordførere, og er det vigtigt for Alternativet, at stemmeberettigede danskere får et fysisk valgkort, og at vi ikke skal være i en situation, hvor rigtig mange bliver henvist til digitale løsninger, som i hvert fald visse borgere ikke er trygge ved?
Jens Meilvang (LA), 2026-02-25:
Nej, jeg har ikke læst en plan, der er konkret.
Jeg er faktisk i tvivl om, om der ligger en fuldstændig konkret plan.
Men vi har jo vedtaget en lovgivning, der gør, at opstår der pludselig en situation, hvor dao ikke kan levere de her valgkort, så er der mulighed for at udpege andre virksomheder til det, og det er der mange andre der sagtens vil kunne levere.
Og så har jeg altså ikke brug for, at der står, at det er præcis 4½ dag før valget eller et eller andet.
Det er jeg sikker på at der er nogle i Transportministeriet, der er klogere end mig, der tager stilling til.
Leila Stockmarr (EL), 2026-02-25:
Det, der kan bekymre mig, er, at når de partier og ordførere, der er trygge ved, at der er styr på det i dag, bliver spurgt konkret ind til, hvad det er for nogle elementer, der gør, at man er tryg i de aftaler, der ligger, så kommer der ikke et konkret svar.
Så jeg kunne egentlig godt tænke mig at spørge ordføreren: Har ordføreren læst det omtalte nødberedskab og den køreplan, der foreligger?
Og hvad synes ordføreren om det nødberedskab, såfremt ordføreren har læst det?
Leila Stockmarr (EL), 2026-02-25:
Tak for det.
Jeg har to korte spørgsmål.
Vil ordføreren, som er repræsentant for Socialdemokratiet, uddybe, hvad det er for en konkret skriftlig nødplan, der, som vi også kan forstå på ministeren, foreligger med en dag til dag-plan?
Hvad er det egentlig, den plan består i?
Og kan vi, der i hvert fald ikke sådan lige har fået tilsendt dag for dag-planen, få den plan at se i Folketinget, så vi kan se, at der er planlagt en dag for dag-køreplan, som der også bliver refereret til, skulle det gå galt?
Det var det ene.
Jeg vil også gerne have, at ordføreren svarer på noget andet.
For det er jo blevet markedsgjort.
Det er en markedsaftale, der er blevet lavet.
Det er en liberaliseringsaftale, hvor dao har overtaget ansvaret for at omdele breve med tilsyn fra Trafikstyrelsen.
Hvornår mener ordføreren at der er tale om et markedssvigt, der gør, at man skal trykke på knappen og sige, at det nødberedskab, der bliver refereret til, skal aktiveres?
Hvornår mener ordføreren at vi står i en situation, efter valget er udskrevet, hvor den plan skal iværksættes?
Hvad konstituerer et markedssvigt, der betyder, at nødplanen skal aktiveres?
Thomas Monberg (S), 2026-02-25:
Tak for spørgsmålene.
Jeg synes, ministeren har været inde på nødplanen.
Den har ordføreren jo efterspurgt om vi kunne få tilsendt.
Jeg glæder mig også til at se den.
Jeg har talt og hørt om den her nødplan.
Jeg har den ikke på skrift, for det er jo også, som ministeren var inde på, noget, der er mellem KL og dao, hvor Transportministeriet har en meget lille rolle i det.
Det er jo at overvåge, som jeg har forstået det her.
Så det er sådan lidt det.
Jeg forstod på ministeren, at den får vi at se.
Jeg gør i hvert fald ikke.
Så jeg ved ikke helt hvornår.
Så det der med at bruge en tid ... Så gik tiden.
Leila Stockmarr (EL), 2026-02-25:
Det undrer mig lidt, at ordføreren, også som ordfører for et regeringsparti, ikke har set nødplanen, for ministeren udtaler i Ekstra Bladet i dag, at den nødplan har ligget åbent fremme meget længe.
Så har ordføreren ikke set den plan?
Hvis ordføreren ikke har set den, er vi i hvert fald i samme båd, med reference til at der skulle være en køreplan, der ikke er dækket ind af det, der står i vedtagelsen omkring L 57.
Jeg vil egentlig gerne høre ordføreren svare igen på, hvornår Socialdemokratiet mener at vi i forbindelse med et folketingsvalg ser et markedssvigt, der gør, at vi skal iværksatte et nødberedskab.
Thomas Monberg (S), 2026-02-25:
Ja, det var så den del, jeg ikke nåede til.
Det er jo en vurdering, der løbende pågår.
Ligesom vi hele tiden vurderer kvaliteten, pågår det også løbende, hvornår vi ser et markedssvigt.
Som I kan læse i nogle af de artikler, jeg også har udtalt mig i – ikke i den pågældende, det har jeg udtalt mig om i en anden, hvor jeg også bliver refereret i den artikel i Ekstra Bladet i dag – så er det stepvis hele tiden.
Vi skal se forbedringer af markedet meget, meget hurtigt, sådan at det her sker, og derfor følger vi det her løbende, og vi følger alle de artikler, der er.
Det ved jeg ministeriet også gør.
Så derfor arbejder vi på at løse det.